Prijedlog PROVEDBENE ODLUKE VIJEĆA kojom se Republici Latviji odobrava primjena mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost /* COM/2014/0626 final - 2014/0290 (NLE) */





OBRAZLOŽENJE 1. KONTEKST PRIJEDLOGA U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredbi te Direktive kako bi se pojednostavio postupak naplate PDV-a ili spriječili određeni oblici utaje ili izbjegavanja poreza. Dopisom evidentiranim u Komisiji 1. srpnja 2014. Latvija je zatražila odobrenje za izuzimanje poreznih obveznika čiji godišnji promet nije viši od 50 000 EUR. U skladu s člankom 395. stavkom 2. Direktive o PDV-u Komisija je dopisom od 7. kolovoza 2014. obavijestila druge države članice o zahtjevu Latvije. Dopisom od 11. kolovoza 2014. Komisija je obavijestila Latviju da ima sve informacije koje smatra potrebnima za razmatranje zahtjeva. Opći kontekst Glavom XII. poglavljem 1. Direktive o PDV-u državama članicama omogućuje se primjena posebnih programa za male poduzetnike, uključujući mogućnost izuzeća poreznih obveznika čiji godišnji promet ne prelazi određeni iznos. To izuzeće podrazumijeva da porezni obveznik ne treba obračunati PDV na dobavljenu robu, ali zbog toga ne može ni odbiti PDV na kupovinu. Latviji je to izuzeće prvotno bilo odobreno Provedbenom odlukom Vijeća 2010/584/EU[1] koja je istekla 31. prosinca 2013. Ta mjera odstupa od glave XII. Direktive o PDV-u samo utoliko što je prag godišnjeg prometa poreznog obveznika za taj posebni program bio viši od onog koji je trenutačno odobren za Latviju u skladu s člankom 287. stavkom 10. Direktive o PDV-u i koji iznosi 17 200 EUR. Na temelju tog iskustva, Latvija je sada zatražila da joj se ponovno odobri primjena mjere koja bi ionako bila neobvezna za porezne obveznike. Prema informacijama koje je dostavila Latvija čini se da mjera ima zanemariv učinak na prikupljeni prihod od poreza u fazi konačne potrošnje. Stoga se predlaže da se odstupanje omogući za još jedno ograničeno razdoblje do 31. prosinca 2017. Postojeće odredbe u području obuhvaćenom prijedlogom Slična odstupanja dana su drugim državama članicama. Usklađenost s drugim politikama i ciljevima Unije Mjera je u skladu s ciljevima Unije za male poduzetnike, utvrđenima u Komunikaciji Komisije „Počnimo od malih” – „Akt o malom poduzetništvu za Europu” (COM(2008) 394 od 25. lipnja 2008.). 2. REZULTATI SAVJETOVANJA SA ZAINTERESIRANIM STRANAMA I OCJENA UČINKA Savjetovanje sa zainteresiranim stranama Ne primjenjuje se. Prikupljanje stručnih mišljenja i njihova upotreba Nije bilo potrebno obratiti se vanjskim stručnjacima. Ocjena učinka Cilj je odluke omogućiti mjeru pojednostavnjenja kojom se za poslovne subjekte koji djeluju s rezultatima manjim od godišnjeg prometa uklanjaju brojne obveze u pogledu PDV-a. Zbog uskog područja primjene odstupanja i njegove vremenski ograničene primjene učinak će u svakom slučaju biti ograničen. 3. PRAVNI ELEMENTI PRIJEDLOGA Sažetak predloženog djelovanja Odobrenje Latviji za primjenu mjere odstupanja od Direktive o PDV-u u pogledu primjene mjere pojednostavnjenja za poslovne subjekte čiji godišnji promet ne premašuje 50 000 EUR. Pravna osnova Članak 395. Direktive o PDV-u. Načelo supsidijarnosti S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Unije. Načelo supsidijarnosti stoga se ne primjenjuje. Načelo proporcionalnosti Prijedlog je u skladu s načelom proporcionalnosti zbog sljedećeg: Ova se Odluka odnosi na odobrenje dano državi članici na njezin vlastiti zahtjev i ne predstavlja nikakvu obvezu. S obzirom na ograničeno područje primjene odstupanja, posebna je mjera proporcionalna cilju koji se želi postići. Izbor instrumenata Predloženi instrument: Provedbena odluka Vijeća. Druga sredstva ne bi bila primjerena zbog sljedećih razloga: U skladu s člankom 395. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća jedini je prikladan instrument s obzirom na to da ona može biti upućena pojedinoj državi članici. 4. UTJECAJ NA PRORAČUN Prijedlog ne utječe na proračun Unije jer će Latvija izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89. 5. NEOBVEZNI ELEMENTI Prijedlog je vremenski ograničenog trajanja. 2014/0290 (NLE) Prijedlog PROVEDBENE ODLUKE VIJEĆA kojom se Republici Latviji odobrava primjena mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost ([2]) (Direktivu o PDV-u), a posebno njezin članak 395. stavak 1., uzimajući u obzir prijedlog Europske komisije, budući da: (1) Dopisom evidentiranim u Komisiji 1. srpnja 2014. Republika Latvija zatražila je odobrenje mjere odstupanja od članka 287. stavka 10. Direktive o PDV-u kako bi izuzela određene porezne obveznike čiji godišnji promet ne premašuje 50 000 EUR Tom bi se mjerom ti porezni obveznici izuzeli od nekih ili svih obveza u vezi s porezom na dodanu vrijednost (PDV-om) navedenih u glavi XI. poglavljima 2. do 6. Direktive o PDV-u. Takva je mjera već bila odobrena Republici Latviji Provedbenom odlukom Vijeća 2010/584/EU[3] koja je istekla 31. prosinca 2013. (2) Komisija je dopisom od 7. kolovoza 2014. obavijestila druge države članice o zahtjevu Latvije. Dopisom od 11. kolovoza 2014. Komisija je obavijestila Latviju da ima sve informacije koje smatra potrebnima za razmatranje zahtjeva. (3) U skladu s glavom XII. Direktive o PDV-u države članice već mogu primjenjivati poseban program namijenjen malim poduzetnicima. Ta mjera odstupa od glave XII. Direktive o PDV-u samo utoliko što je prag godišnjeg prometa poreznog obveznika za taj posebni program viši od onog koji je trenutačno odobren za Latviju u skladu s člankom 287. stavkom 10. Direktive o PDV-u i koji iznosi 17 200 EUR. (4) Viši prag za posebni program mjera je pojednostavnjenja jer može bitno smanjiti obveze u vezi s PDV-om za najmanje poslovne subjekte, a taj je poseban program istovremeno neobavezan za porezne obveznike i omogućuje poslovnim subjektima da se odluče za uobičajene odredbe o PDV-u. (5) Prema informacijama koje je dostavila Latvija odstupanje će imati zanemariv učinak na sveukupni prikupljeni prihod od poreza u fazi konačne potrošnje. (6) Odstupanje ne utječe na vlastita sredstva Unije koja proizlaze iz poreza na dodanu vrijednost, DONIJELO JE OVU ODLUKU: Članak 1. Odstupajući od članka 287. stavka 10. Direktive 2006/112/EZ, Republici Latviji odobrava se izuzeće od plaćanja PDV-a za porezne obveznike čiji godišnji promet ne prelazi 50 000 EUR. Članak 2. Ova se Odluka primjenjuje do 31. prosinca 2017. Članak 3. Ova je Odluka upućena Republici Latviji. Sastavljeno u Bruxellesu Za Vijeće Predsjednik [1] SL L 256, 30.9.2010., str. 29. [2] SL L 347, 11.12.2006., str. 1. [3] SL L 256, 30.9.2010., str. 29.